**世尊！何緣最初名極喜地？乃至何緣說名佛地？**

**善男子！成就大義，得未曾得出世間心，生大歡喜，是故最初名極喜地。**

**遠離一切微細犯戒，是故第二名離垢地。**

**由彼所得三摩地及聞持陀羅尼能為無量智光依止，是故第三名發光地。**

**由彼所得菩提分法，燒諸煩惱智如火焰，是故第四名焰慧地。**

**由即於彼菩提分法方便修習，最極艱難方得自在，是故第五名極難勝地。。**

**現前觀察諸行流轉，又於無相多修作意方現在前，是故第六名現前地。**

**能遠證入無闕無間無相作意，與清淨地共相鄰接，是故第七名遠行地。**

**由於無相得無功用，於諸相中不為現行煩惱所動，是故第八名不動地。**

**於一切種說法自在，獲得無量廣大智慧，是故第九名善慧地。**

**麤重之身廣如虛空，法身圓滿，譬如大雲皆能遍覆，是故第十名法雲地。**

**永斷最極微細煩惱及所知障，無著無礙，於一切種所知境界現正等覺，故第十一說名佛地。**

**善男子！菩薩學事略有六種。所謂布施、持戒、忍辱、精進、靜慮、慧到彼岸。**

**世尊！何因緣故，施設如是所應學事但有六數？善男子！二因緣故。**

**一者、饒益諸有情故；二者、對治諸煩惱故。當知前三饒益有情，後三對治一切煩惱。**

**前三饒益諸有情者，謂諸菩薩由布施故，攝受資具，饒益有情；由持戒故，不行損害逼迫惱亂，饒益有情；由忍辱故，於彼損害逼迫惱亂堪能忍受，饒益有情。後三對治諸煩惱者，謂諸菩薩由精進故，雖未永伏一切煩惱，亦未永害一切隨眠，而能勇猛修諸善品，彼諸煩惱不能傾動善品加行；由靜慮故，永伏煩惱；由般若故，永害隨眠。**

**世尊！何因緣故，施設所餘波羅蜜多但有四數？**

**善男子！與前六種波羅蜜多為助伴故。**

**謂諸菩薩，於前三種波羅蜜多所攝有情，以諸攝事方便善巧而攝受之，安置善品。是故我說方便善巧波羅蜜多，與前三種而為助伴。**

**若諸菩薩，於現法中煩惱多故，於修無間無有堪能，羸劣意樂故，下界勝解故。  
《披》下界勝解者：謂於欲貪分別忍可樂欲故。  
於內心住無有堪能，於菩薩藏不能聞緣善修習故，所有靜慮不能引發出世間慧，彼便攝受少分狹劣福德資糧。為未來世煩惱輕微，心生正願，如是名願波羅蜜多。由此願故，煩惱微薄，能修精進。是故我說願波羅蜜多，與精進波羅蜜多而為助伴。****《披》所有靜慮不能引發出世間慧等者：謂依靜慮，不能修習種種善巧，是故不能引發出世間慧。唯能修習慈等四種無量，說彼攝受少分狹劣福德資糧。**

**若諸菩薩，親近善士、聽聞正法、如理作意為因緣故，轉劣意樂成勝意樂，亦能獲得上界勝解，如是名力波羅蜜多。由此力故，於內心住有所堪能。是故我說力波羅蜜多，與靜慮波羅蜜多而為助伴。**

**若諸菩薩，於菩薩藏已能聞緣善修習故，能發靜慮，如是名智波羅蜜多。**

**由此智故，堪能引發出世間慧。是故我說智波羅蜜多，與慧波羅蜜多而為助伴。世尊！何因緣故，宣說六種波羅蜜多如是次第？**

**善男子！能為後後引發依故。謂諸菩薩，若於身財無所顧吝，便能受持清淨禁戒；為護禁戒，便修忍辱；修忍辱已，能發精進；發精進已，能辦靜慮；具靜慮已，便能獲得出世間慧。是故我說波羅蜜多如是次第。**

**世尊！如是六種波羅蜜多，各有幾種品類差別？善男子！各有三種。**

**施三種者，一者、法施，二者、財施，三者、無畏施。**

**戒三種者，一者、轉捨不善戒，二者、轉生善戒，三者、轉生饒益有情戒。**

**忍三種者，一者、耐怨害忍，二者、安受苦忍，三者、諦察法忍。**

**精進三種者，一者、被甲精進，二者、轉生善法加行精進，三者、饒益有情加行精進。  
《披》轉生善法加行精進者：謂諸菩薩所有精進，能為施、戒、忍、精進、靜慮波羅蜜多加行，能成辦施、戒、忍、精進、靜慮波羅蜜多。**

**靜慮三種者，一者、無分別、寂靜、極寂靜，無罪故，對治煩惱眾苦樂住靜慮；二者、引發功德靜慮；三者、引發饒益有情靜慮。  
慧三種者，一者、緣世俗諦慧，二者、緣勝義諦慧，三者、緣饒益有情慧。  
《披》緣世俗諦慧等者：此中緣世俗諦慧，謂於五明處。緣勝義諦慧，謂於七真如。**

**世尊！如是一切波羅蜜多，何果異熟？善男子！當知此亦略有六種。**

**一者、得大財富；二者、往生善趣；三者、無怨無壞，多諸喜樂；四者、為眾生主；五者、身無惱害；六者、有大宗葉。**

**世尊！如是一切波羅蜜多，各有幾種最勝威德？善男子！當知一切波羅蜜多，各有四種最勝威德。**

**一者、於此波羅蜜多正修行時，能捨慳吝、犯戒、心憤、懈怠、散亂、見趣所治；二者、於此正修行時，能為無上正等菩提真實資糧；三者、於此正修行時，於現法中，能自攝受、饒益有情；四者、於此正修行時，於未來世能得廣大無盡可愛諸果異熟。**

**世尊！如是一切波羅蜜多，何因？何果？有何義利？善男子！當知一切波羅蜜多，大悲為因，微妙可愛諸果異熟饒益一切有情為果，圓滿無上廣大菩提為大義利。****世尊！若諸菩薩具足一切無盡財寶，成就大悲，何緣世間現有眾生貧窮可得？善男子！是諸眾生自業過失。若不爾者，菩薩常懷饒益他心，又常具足無盡財寶，若諸眾生無自惡業能為障礙，何有世間貧苦可得。譬如餓鬼，為大熱渴逼迫其身，見大海水悉皆涸竭，非大海過，是諸餓鬼自業過耳。如是菩薩所施財寶，猶如大海，無有過失，是諸眾生自業過耳，猶如餓鬼自惡業力，令無有果。**

**瑜伽師地論科句披尋記卷第七十八摘錄**